title: 2012/570/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2010 година

text:
               17.10.2012

               BG

               Официален вестник на Европейския съюз

               L 286/175

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2010 година
   (2012/570/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за авиационна безопасност за финансовата 2010 година,

               —

               като взе предвид доклада на Сметната палата относно годишните отчети на Европейската агенция за авиационна безопасност за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 216/2008 на Европейския парламент и на Съвета (3) относно създаването на Европейска агенция за авиационна безопасност, и по-специално член 60 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по транспорт и туризъм (A7-0124/2012),

               1.

               Освобождава изпълнителния директор на Европейската агенция за авиационна безопасност от отговорност във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за авиационна безопасност, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 21.

      (2)  ОВ L 248, 16.9.2002 г., стр. 1.

      (3)  ОВ L 79, 19.3.2008 г., стр. 1.

      (4)  ОВ L 357, 31.12.2002 г., стр. 72.
   ПРИЛОЖЕНИЕ

      ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

               Европейска агенция за авиационна безопасност

               2006 г.

               2007 г.

               2008 г.

               2009 г.

               Изпълнение

               Агенцията следва да проверява внимателно доколко са съгласувани прогнозите за разходите: системата за анализ на разходите на Агенцията показва разходи от около 48 000 000 EUR, като за сравнение приходите са около 35 000 000 EUR; недостатъчно програмиране

               Агенцията следва да проверява внимателно доколко са съгласувани прогнозите за разходите, които се представят за одобрение от бюджетния орган

                           —

                           Призовава Агенцията да направи диахроничен анализ на дейностите, проведени през настоящата и през предходните години

                           —

                           Призовава Агенцията да определи цели SMART и показатели RACER

                           —

                           Призовава Агенцията да направи диаграма на Гант

                           —

                           Призовава Агенцията да определи цели SMART и показатели RACER

                           —

                           Призовава Агенцията да разгледа възможността за въвеждане на диаграма на Гант в планирането на всяка своя оперативна дейност с цел бързо отчитане на времето, което всеки служител посвещава на даден проект

                           —

                           Настоятелно призовава Агенцията да въведе основана на дейностите структура за оперативния бюджет, с цел установяване на ясна връзка между работната програма и финансовите прогнози и подобряване на мониторинга и отчитането на изпълнението

                           —

                           Призовава Агенцията да съпостави операциите, проведени през годината, за която се отнася освобождаването от отговорност, и тези от предходната финансова година

               Регламент относно таксите и възнагражденията

               n.a.

               Агенцията следва да не бърка стария регламент относно събираните такси с новия

                           —

                           Изисква от Агенцията да въведе система за мониторинг на сертификационните проекти

                           —

                           Призовава Агенцията да представи подробен план, за да гарантира, че системата на годишни фиксирани такси не би могла да генерира приходи значително над реалните разходи за предоставените услуги

                           —

                           Призовава Агенцията да подобри своята система за мониторинг на сертификационните проекти, за да гарантира, че през цялата продължителност събираните такси не се отклоняват съществено от реалните разходи

                           —

                           Призовава Агенцията, във връзка с изготвянето на финансовите становища за 2010 г., да оцени правилно начислените разходи, свързани с управлението на сертификационните дейности, възложени на националните органи по въздухоплаване

               Пренос на бюджетни кредити/проблеми с възлагането на обществени поръчки

               Бюджетният принцип на ежегодност не е спазен: в нарушение на финансовия си регламент, Агенцията е използвала своите диференцирани бюджетни кредити за плащания, пренесени от 2005 г., въпреки факта, че разполага с достатъчно бюджетни кредити за плащания за 2006 г.

               Проблеми с прозрачността във връзка с критериите за възлагане и метода за финансова оценка

                           —

                           Призовава Агенцията да коригира слабостите в системата за планиране на ресурсите на предприятието, които се дължат на забавяне на подписването на договора за услугата; (призовава Агенцията да представи много по-реалистична прогноза пред Комисията и Парламента през следващите години)

                           —

                           Призовава Комисията да провери какви възможности съществуват за осигуряване на пълно прилагане на принципа на ориентираното спрямо потребностите управление на паричните средства в наличност, с цел трайно поддържане на възможно най-ниско равнище на паричните средства в наличност на Агенцията

                           —

                           Агенцията е пренесла за 2010 г. голям брой бюджетни кредити, свързани с оперативни разходи (65 % от дял III „Оперативни дейности“; процентът на пренесените бюджетни кредити за поети задължения е 13 %)

                           —

                           Призовава за по-точно и навременно управление на договорите и за представянето на далеч по-реалистични прогнози пред Парламента и Комисията за следващата финансова година

                           —

                           Изисква към бюджета за всяка година да се прилага специален доклад за пренесените от предходни години неусвоени бюджетни кредити, който да обяснява защо тези средства не са били усвоени и как и кога ще бъдат използвани

               Човешки ресурси

               n.a.

               Призовава Агенцията да подобри своите системи за набиране на персонал и планиране на ресурсите

               Призовава Агенцията да подобри своите системи за набиране на персонал и планиране на ресурсите

                           —

                           Отбелязва недостатъци в процедурите на подбор на персонал, които излагат на риск прозрачността на тези процедури; Сметната палата съобщи, че решенията на комисиите за подбор не са били достатъчно добре аргументирани и документирани, тъй като праговете за покана за събеседване или за включване в списъка на издържалите конкурса не са били определени предварително и протоколите от заседанията са липсвали

                           —

                           Настоятелно призовава Агенцията да информира органа по освобождаване от отговорност за предприетите действия за коригиране на тази ситуация и да осигури повече прозрачност за процедурите на подбор на своите експерти/служители

               Вътрешен одит

               Агенцията все още не е въвела ефективна система за управление на заявленията, евентуално включваща лихви за закъснели плащания

               n.a.

               Призовава Агенцията да предприеме мерки за изпълнение на 13 (2 се считат за критични) от 28-те препоръки на службата за вътрешен одит → т.е. препоръките се отнасят до бюджетната несигурност, липсата на анализ на риска, липсата на политика за оценка и повишение, процедурата за разделяне на финансовите периоди и процедура за отбелязване на изключенията, които са приключени

               Отчита, че Агенцията е изпълнила 20 от 26-те препоръки, отправени от службата за вътрешен одит от 2006 г. досега

          ---documentbreak---

               17.10.2012

               BG

               Официален вестник на Европейския съюз

               L 286/176

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за авиационна безопасност за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за авиационна безопасност за финансовата 2010 година,

               —

               като взе предвид доклада на Сметната палата относно годишните отчети на Европейската агенция за авиационна безопасност за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 216/2008 на Европейския парламент и на Съвета (3) относно създаването на Европейска агенция за авиационна безопасност, и по-специално член 60 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по транспорт и туризъм (A7-0124/2012),

               A.

               като има предвид декларацията на Сметната палата, че е получила достатъчна увереност, че годишните отчети на Европейската агенция за авиационна безопасност („Агенцията“) за финансовата 2010 година са надеждни и че свързаните с тях операции са законосъобразни и редовни;

               Б.

               като има предвид, че на 10 май 2011 г. Парламентът освободи изпълнителния директор на Агенцията от отговорност във връзка с изпълнението на нейния бюджет за финансовата 2009 година (5) и в резолюцията, придружаваща решението за освобождаване от отговорност, Парламентът, наред с другото:

                           —

                           настоятелно призова Агенцията да въведе основана на дейностите структура за оперативния бюджет, с цел установяване на ясна връзка между работната програма и финансовите прогнози и подобряване на мониторинга и отчитането на изпълнението,

                           —

                           обърна внимание на факта, че Агенцията отново е пренесла за 2010 г. голям брой бюджетни кредити, свързани с оперативни разходи,

                           —

                           изиска към бюджета за всяка година да се прилага доклад за пренесените от предходни години неусвоени бюджетни кредити, който да обяснява защо тези средства не са били усвоени и как и кога ще бъдат използвани,

                           —

                           отбеляза недостатъци в процедурите на подбор на персонал, които излагат на риск прозрачността на тези процедури;

               В.

               като има предвид, че Агенцията се финансира от такси и възнаграждения и от вноската на Съюза,

               Г.

               като има предвид, че бюджетът на Агенцията за финансовата 2010 година беше 137 200 000 EUR, в сравнение със 122 200 000 EUR през 2009 г., което представлява увеличение от 12,27 %; като има предвид, че вноската на Съюза в бюджета на Агенцията за 2010 г. беше 34 197 000 EUR (6), което представлява увеличение от 0,87 % в сравнение с 2009 г.,

      Бюджетно и финансово управление

               1.

               Припомня, че две трети от бюджета на Агенцията идват от таксите и възнагражденията, платени от сектора, една трета идва от субсидията от Съюза и първоначалната вноска на Съюза за Агенцията за 2010 г. възлиза на 32 879 000 EUR; отбелязва обаче, че към тази сума са добавени 1 318 000 EUR възстановен излишък, в резултат на което общата вноска на Съюза става 34 197 000 EUR.

               2.

               Отбелязва, че бюджетът на Агенцията се е увеличил с 61 % от 85 200 000 EUR на 137 200 000 EUR за периода от 2007 до 2010 г., а броят на служителите е нараснал от 333 на 524.

               3.

               Отбелязва, че съгласно член 3 от Регламент (ЕО) № 593/2007 на Комисията от 31 май 2007 г. относно таксите и възнагражденията, събирани от Европейската агенция за авиационна безопасност (7), приходите от такси представляват целеви приходи, които могат да бъдат пренесени от Агенцията, ако не са били използвани; отбелязва, че постъпленията от сектора могат да бъдат свързани с повече от една финансова година; отбелязва, че резервът, който може да бъде използван през следващите години, се коригира въз основа на бюджетния резултат за годината; отбелязва, че размерът на резерва е намалял през последните две години от 29 000 000 EUR в края на 2008 г. до 21 000 000 EUR в края на 2010 г.

               4.

               Въз основа на окончателните годишни отчети за финансовата 2010 година отбелязва, че Агенцията е използвала единствено недиференцирани бюджетни кредити и че вследствие на това бюджетните кредити за поети задължения са равни на бюджетните кредити за плащания; освен това отбелязва, че общата степен на изпълнение на бюджета е 99,51 % за бюджетните кредити за 2010 г.

               5.

               Призовава Агенцията да продължи да предприема съответните мерки, за да избегне слабостите, които излагат на риск прозрачността на процедурата за възлагане на обществени поръчки, както и принципа на добро финансово управление.

      Счетоводна отчетност

               6.

               Установява от окончателните годишни отчети, че през 2010 г. Агенцията е променила своя метод на признаване на приходите, като е преминала от метод, основан на разходите, към метод, основан на линейния метод, предложен в счетоводно правило № 4 на ЕО.

               7.

               Узнава от Агенцията, че промяната е направена, за да се подобри точността и прозрачността на начина, по който се изчисляват реализираните приходи, и за да се вземе предвид препоръката на Сметната палата от 2009 г. за прилагането на метод, който отразява по-точно размера на приходите, разпределени за една финансова година.

               8.

               Въз основа на годишния доклад за дейността на Агенцията отбелязва, че системата за планиране на ресурсите на предприятието е допълнително укрепена и системно използвана за всички видове финансови операции и за приключването на финансовата година.

      Процедура за възлагане на обществени поръчки

               9.

               Въз основа на годишния доклад за дейността отбелязва, че през 2010 г. са управлявани 23 тръжни процедури с висока стойност, които покриват както оперативни, така и административни нужди, че 20 от тях са приключили и че са подписани 29 договора с висока стойност на стойност приблизително 14 000 000 EUR; освен това отбелязва, че след провеждането на процедури за възлагане на обществени поръчки с ниска стойност са подписани 428 договора на обща стойност приблизително 1 650 000 EUR.

               10.

               Отбелязва по-конкретно, че според Сметната палата по отношение на две големи процедури за възлагане на обществени поръчки методът на оценяване не е позволил търговете с най-добрата финансова оферта да получат най-високата оценка за цена; отбелязва, че според Агенцията тези две процедури за възлагане на обществени поръчки се отнасят за:

                           —

                           подновяването на четиригодишен договор за услуги по почистване на стойност 1 000 000 EUR,

                           —

                           рамков договор с максимален срок от четири години за проучвания за изискванията и стандартите за сертифициране на двигателите на въздухоплавателни средства с максимална стойност 2 500 000 EUR, за който изпълнителят, на който е възложена поръчката, не е попълнил всички елементи на разходите в кандидатурата си;

                     отбелязва отговора на Агенцията, че не се съобщава за отрицателно въздействие върху изхода, и все пак ще вземе предвид съображенията на Сметната палата и в бъдеще ще разглежда установените рискове, като обръща още повече внимание на формулите за финансова оценка.

      Човешки ресурси

               11.

               Отбелязва, че органът по освобождаване от отговорност отново е установил недостатъци в процедурите за подбор на персонал, които излагат на риск прозрачността на тези процедури; отбелязва, че според Сметната палата липсват доказателства, че праговете за покана за събеседване или за включване в списъка на издържалите конкурса са били определени преди началото на прегледа на кандидатурите; отбелязва, че това би могло да служи за прикриване на случай на облагодетелстване на приятелски и роднински кръгове или конфликт на интереси; изисква да се направи всичко възможно, за да се избегнат конфликтите на интереси; призовава Комисията да гарантира правилното прилагане на правилата на Съюза от Агенцията; подчертава значението на прозрачността на процедурите за възлагане на обществени поръчки и за назначаване на персонал.

               12.

               Отбелязва, че Агенцията не е информирала органа по освобождаване от отговорност за предприетите действия за осигуряване на повече прозрачност при процедурите на подбор на своите експерти/служители, както беше поискано през 2009 г., въпреки че признава, че проблемът е бил решен през 2010 г. след като Сметната палата отново подчерта проблема в своя доклад; отново подчертава, че последиците от наличието на тези недостатъци са още по-съществени, ако се отчете факта, че целите на Агенцията са следните: да издава сертификационни спецификации, да взема решения за летателна годност и екологично сертифициране и да провежда стандартизационни инспекции на компетентните органи на държавите членки.

               13.

               Отбелязва отговора на Агенцията до Сметната палата, че насоките ѝ за членовете на комисията посочват ясно минималния праг, който кандидатите трябва да достигнат, за да бъдат поканени на събеседване (50 %) или за да бъдат включени в списъка на издържалите конкурса (65 %), но че си запазва правото да определя максимален разумен брой кандидати, които да бъдат поканени по реда на успеха им.

               14.

               Припомня на Агенцията, че е важно да се осигурят адекватни критерии за обучение и квалификация на членовете и ръководителите на инспектиращите екипи; призовава Агенцията да предприеме конкретни мерки и да информира органа по освобождаване от отговорност за тях.

               15.

               Отбелязва, че в периода от 2009 г. до 2010 г. броят на служителите на Агенцията е нараснал от 509 на 578, включително срочно наетите и тези, наети на договор служители.

      Конфликт на интереси

               16.

               Отбелязва, че Агенцията обикновено трябва да набира техническия си персонал сред служителите на националните органи по въздухоплаване и авиационния сектор; разбира, че служителите трябва да имат достатъчен и актуален технически опит в областта на авиацията, за да извършват техническа проверка на документите за доказване на съответствието с цел гарантиране на адекватно равнище на авиационната безопасност, както се изисква съгласно приложимото законодателство на Съюза; изразява загриженост обаче, че тази ситуация би могла да доведе до конфликти на интереси, ако служител, нает от производител на въздухоплавателни средства, работи и взема решения в Агенцията относно сертифицирането на въздухоплавателното средство, върху което е работил, докато е бил служител на производителя, и да породи ситуация на конфликт на интереси, ако не бъде установена и адекватно управлявана; признава обаче, че Агенцията е въвела процедура по сертифициране, при която безпристрастността на процеса на вземане на решения се гарантира чрез колегиалността на техническите оценки и самия процес на вземане на решения; също така разбира, че Агенцията е в процес на създаване на политика за цялата Агенция относно кодекса на поведение, която включва идентифицирането, предотвратяването, мониторинга и справянето с последиците от потенциалните случаи на конфликт на интереси, което ще помогне на Агенцията да подобри още повече идентифицирането и справянето със ситуациите на конфликт на интереси по такъв начин, че авиационната безопасност да не бъде излагана на риск в нито един момент.

               17.

               Призовава Агенцията да вземе надлежно предвид професионалния опит на своите служители, за да се избегне всякакъв конфликт на интереси; счита, че политиката на Агенцията относно конфликтите на интереси следва да определи до каква степен и при какви условия служителите на Агенцията могат да участват в сертифицирането на въздухоплавателно средство, върху което са работили преди да се присъединят към Агенцията.

               18.

               Призовава Агенцията да приеме ефективни процедури за надлежно разглеждане на евентуалните случаи на твърдения за конфликти на интереси в рамките на Агенцията; също така призовава Агенцията да публикува на своя уебсайт декларациите за интереси и информация за професионалния опит на своите експерти, ръководни служители и членове на управителния съвет и на всички други лица, чиито дейности са свързани с процеса на сертифициране; посочва, че Агенцията трябва да следва насоките на ОИСР в областта на конфликтите на интереси.

               (19)

               Като отбелязва, че Агенцията участва във вземането на решения от първостепенна важност за всички граждани, и като има предвид, че тя има видимост заради значението си за сектора, органът по освобождаване от отговорност очаква да получи и да обсъди констатациите и препоръките от специалния доклад за ситуациите на конфликт на интереси, който ще бъде публикуван от Сметната палата до края на юни 2012 г.

      Изпълнение

               20.

               Призовава Агенцията да продължи да прилага съществуващата основана на дейностите структура за оперативния бюджет, с цел установяване на ясна връзка между работната програма и финансовите прогнози и допълнително подобряване на мониторинга и отчитането на изпълнението.

               21.

               Призовава Агенцията да въведе диаграма на Гант в планирането на всяка своя оперативна дейност при необходимост; подчертава също, че е важно Агенцията да определи в рамките на своето планиране конкретни, измерими, постижими, реалистични и срочни цели (SMART) и уместни, приемливи, достоверни, прости и устойчиви показатели (RACER), както го прави в своята годишна работна програма и в своя годишен доклад за дейността от 2008 г. насам.

      Вътрешен контрол

               22.

               Въз основа на годишния доклад за дейността отбелязва, че Агенцията е консолидирала своята интегрирана система за управление през 2010 г., като е въвела концепцията за „вътрешен контрол“, която има за цел да гарантира правилното намаляване на рисковете, за да се подобри способността на Агенцията да постигне оперативните и финансовите цели и целите, свързани с качеството и съответствието.

               23.

               Отбелязва, че през декември 2010 г. интегрираната система за управление на Агенцията получи сертификация по международно признатия стандарт за управление на качеството ISO 9001:2008.

      Протичане на стандартизационните инспекции

               24.

               Призовава Агенцията да продължи да подобрява документацията за планирането и програмирането на инспекциите; припомня на Агенцията, че е важно да документира оценката на риска и критериите, използвани при установяването на планирането на инспекциите си, за да оправдае вътрешния си процес на вземане на решения за случаите, които се характеризират със сериозни недостатъци, засягащи безопасността на гражданите на Съюза.

               25.

               Освен това призовава Агенцията да продължи да подобрява своята ефективност по отношение на управлението на основните проблеми за безопасността чрез:

                           —

                           мониторинг на информацията,

                           —

                           намаляване на продължителността на сроковете за отчитане и изпълнение,

                           —

                           документиране на процеса на вземане на решения между Агенцията и Комисията,

                           —

                           адекватно намаляване на рисковете от всякакви потенциални ситуации на конфликт на интереси.

               26.

               Освен това призовава Агенцията да класифицира, наблюдава и предприема последващи действия във връзка с констатациите от инспекциите си, класифицирани като „забележки“; отбелязва отговора на Агенцията, че е разработила оперативна процедура за определянето на тези констатации и съобщаването им на Комисията; следователно призовава Агенцията да информира органа по освобождаване от отговорност за предприетите действия.

      Вътрешен одит

               27.

               Отбелязва, че все още не са изпълнени няколко „много важни“ препоръки на службата за вътрешен одит, които целят да намалят оставащите рискове за Агенцията и които понастоящем се проверяват от службата за вътрешен одит.

               28.

               Отбелязва по-конкретно, че през 2010 г. службата за вътрешен одит е извършила одит на протичането на стандартизационните инспекции, за да оцени и да предостави независими гаранции относно системата за вътрешен контрол на протичането на стандартизационните инспекции в Агенцията, чиято цел е наблюдението на прилагането на съответните регламенти на Съюза от националните органи по въздухоплаване и отчитането пред Комисията; също така отбелязва, че Агенцията вече е разработила план за корективни действия, който беше одобрен от службата за вътрешен одит, и вече е предоставила на службата доказателства за прегледа на изпълнението във връзка с препоръките, посочени в параграфи 25 до 27 от настоящия доклад.

               29.

               В тази връзка призовава Агенцията да продължи:

                           —

                           да документира своите оценки на риска след годишните си програми и посещения с цел инспекция,

                           —

                           да подобрява мониторинга и отчитането на сериозните недостатъци, които пораждат проблеми за безопасността,

                           —

                           да предприема последващи действия и мониторинг на забележките си след посещенията с цел инспекция.

               30.

               Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

               31.

               По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (8) относно резултатите от дейността, финансовото управление и контрола на агенциите.

      (1)  ОВ C 366, 15.12.2011 г., стр. 21.

      (2)  ОВ L 248, 16.9.2002 г., стр. 1.

      (3)  ОВ L 79, 19.3.2008 г., стр. 1.

      (4)  ОВ L 357, 31.12.2002 г., стр. 72.

      (5)  ОВ L 250, 27.9.2011 г., стр. 140.

      (6)  ОВ L 64, 12.3.2010 г., стр. 613.

      (7)  ОВ L 140, 1.6.2007 г., стр. 3.

      (8)  Приети текстове, P7_TA(2012)0164 (вж. страница 388 от настоящия брой на Официален вестник).


title: Решение (ОВППС) 2016/947 на Съвета от 14 юни 2016 година за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (Това название не засяга позициите относно статуса и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.) (EULEX KOSOVO)

text:
                  15.6.2016

                  BG

                  Официален вестник на Европейския съюз

                  L 157/26

            РЕШЕНИЕ (ОВППС) 2016/947 НА СЪВЕТА
      от 14 юни 2016 година
      за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (*) (EULEX KOSOVO)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
      като взе предвид предложението на върховния представител на Съюза по въпросите на външните работи и политиката на сигурност,
      като има предвид, че:

                  (1)

                  На 4 февруари 2008 г. Съветът прие Съвместно действие 2008/124/ОВППС (1).

                  (2)

                  На 12 юни 2014 г. Съветът прие Решение 2014/349/ОВППС (2), с което Съвместно действие 2008/124/ОВППС беше изменено и продължено до 14 юни 2016 г.

                  (3)

                  На 11 юни 2015 г. Съветът прие Решение 2015/901/ОВППС (3) за изменение на Съвместно действие 2008/124/ОВППС, с което се предоставя референтна сума за периода от 15 юни 2015 г. до 14 юни 2016 г.

                  (4)

                  Съвместно действие 2008/124/ОВППС следва да бъде изменено, за да бъде удължен мандатът на EULEX Kosovo до 14 юни 2018 г. и да бъде предвидена нова референтна сума, предназначена да обхване периода от 15 юни 2016 г. до 14 юни 2017 г.

                  (5)

                  Нищо в настоящото решение не следва да се тълкува като засягащо независимостта и самостоятелността на съдиите и прокурорите.

                  (6)

                  Поради специалното естество на дейностите на EULEX Kosovo в подкрепа на пренасочените съдебни производства в рамките на една държава членка, уместно е в настоящото решение да се определи сумата, предвидена за покриване на подкрепата за пренасочените съдебни производства в рамките на една държава членка, а изпълнението на тази част от бюджета да се осигури чрез отпускане на безвъзмездни средства.

                  (7)

                  EULEX Kosovo ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора.

                  (8)

                  Поради това Съвместно действие 2008/124/ОВППС следва да бъде съответно изменено,

            ПРИЕ НАСТОЯЩОТО РЕШЕНИЕ:
      Член 1
      Съвместно действие 2008/124/ОВППС се изменя, както следва:

                  1)

                  Член 16 се изменя, както следва:

                              (а)

                              в параграф 1 се добавят следните алинеи:
                              „Референтната сума, предназначена за покриване на разходите на EULEX KOSOVO от 15 юни 2016 г. до 14 юни 2017 г., е в размер на 63 600 000 EUR.
                              От посочена в девета алинея сума 34 500 000 EUR са за покриване на разходите на EULEX KOSOVO за изпълнението на мандата ѝ в Косово от 15 юни до 14 декември 2016 г., а 29 100 000 EUR са за покриване на подкрепата за пренасочените съдебни производства в рамките на една държава членка от 15 юни 2016 г. до 14 юни 2017 г. Втората посочена сума покрива със задна дата разходите, произтичащи от подкрепата за пренасочените съдебни производства, считано от 1 април 2016 г. Комисията подписва споразумение за отпускане на безвъзмездни средства за тази сума със секретар, действащ от името на секретариата, който отговаря за администрирането на пренасочените съдебни производства. Към това споразумение за отпускане на безвъзмездни средства се прилагат правилата за безвъзмездни средства, предвидени в Регламент (ЕС, Евратом) № 966/2012 (**).
                              Референтната сума за EULEX Kosovo за следващия период се определя от Съвета.

                                 (**)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).“;"

                              б)

                              параграф 4 се заменя със следното:
                              „4.   С изключение на сумата, посочена в параграф 1, десета алинея, предназначена за подкрепа на пренасочените съдебни производства в рамките на една държава членка, EULEX KOSOVO отговаря за изпълнението на бюджета на мисията. За тази цел EULEX KOSOVO подписва споразумение с Комисията.“.

                  2)

                  Втора алинея от член 20 се заменя със следното:
                  „Срокът му на действие изтича на 14 юни 2018 г. Като действа по предложение на върховния представител и като отчита допълнителни източници на финансиране, както и приноси от други партньори, Съветът взема необходимите решения, за да гарантира, че изпълнението на мандата на EULEX KOSOVO в подкрепа на пренасочените съдебни производства, посочени в член 3а, и свързаните с тях необходими финансови средства остават в сила до приключване на съдебните производства.“.

            Член 2
      Настоящото решение влиза в сила в деня на приемането му.

         Съставено в Люксембург на 14 юни 2016 година.

               За Съвета

               Председател

            A.G. KOENDERS

         (*)  Това название не засяга позициите относно статуса и е съобразено с Резолюция 1244(1999) на Съвета за сигурност на ООН и становището на Международния съд относно обявяването на независимост от страна на Косово.

         (1)  Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово, EULEX Kosovo (ОВ L 42, 16.2.2008 г., стр. 92).

         (2)  Решение 2014/349/ОВППС на Съвета от 12 юни 2014 г. за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (ОВ L 174, 13.6.2014 г., стр. 42).

         (3)  Решение (ОВППС) 2015/901 на Съвета от 11 юни 2015 г. за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (ОВ L 147, 12.6.2015 г., стр. 21).


title: Решение на Комисията от 16 декември 1982 година относно списъка с предприятия в Република Южна Африка и в Намибия, които са одобрени да внасят прясно месо в Общността

text:
Важна правна забележка

|

31982D0913

Официален вестник n° L 381 , 31/12/1982 стр. 0028 - 0029 специално финландско издание: глава 3 том 15 стр. 0220  специално испанско издание: глава 03 том 26 стр. 0232  специално шведско издание: глава 3 том 15 стр. 0220  специално португалско издание глава 03 том 26 стр. 0232  специално чешко издание глава 03 том 05 стр. 196  - 198 специално испанско издание глава 03 том 05 стр. 196  - 198 специално унгарско издание глава 03 том 05 стр. 196  - 198 специално литвийско издание глава 03 том 05 стр. 196  - 198 LV.ES глава 03 том 05 стр. 196  - 198 MT.ES глава 03 том 05 стр. 196  - 198 PL.ES глава 03 том 05 стр. 196  - 198 SK.ES глава 03 том 05 стр. 196  - 198 специално словенско издание глава 03 том 05 стр. 196  - 198

		19821216Решение на Комисиятаот 16 декември 1982 годинаотносно списъка с предприятия в Република Южна Африка и в Намибия, които са одобрени да внасят прясно месо в Общността(82/913/ЕИО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид Директива 72/462/ЕИО на Съвета от 12 декември 1972 г. относно санитарните и ветеринарно-медицинските проблеми при внос на животни от едрия рогат добитък и свине, и на прясно месо от трети страни [1], и по-специално член 4, параграф 1 и член 18, параграф 1, букви а) и б) от нея,като има предвид, че на предприятията в трети страни не може да се разрешава да изнасят прясно месо в Общността, освен ако същите не отговарят на общите и специални изисквания, установени в Директива 72/462/ЕИО;като има предвид, че в съответствие с член 4, параграф 3 от Директива 72/462/ЕИО компетентните власти в двете страни са предоставили списък с предприятия, на които е разрешено да изнасят в Общността;като има предвид, че проверките на място от страна на Общността показват, че хигиенните стандарти в много от тези предприятия са достатъчни и че следователно тези предприятия могат да бъдат вписани в първия списък, който се съставя в съответствие с член 4, параграф 1 от посочената директива, на предприятия, от които е разрешен вносът на прясно месо;като има предвид, че трябва да бъде разгледан случаят на останалите предприятия, предложени от компетентните власти в двете страни, като това трябва да стане въз основа на допълнителна информация по отношение на техните хигиенни стандарти и тяхната възможност да се адаптират бързо към съответното законодателство на Общността;като има предвид, че междувременно, с цел да се избегне всякакво рязко прекъсване на съществуващите търговски потоци, на тези предприятия може да бъде временно разрешено да продължат своя износ на прясно месо в онези държави-членки, които са готови да го приемат;като има предвид, че следователно е необходимо настоящето решение да се преразгледа и, ако е необходимо, да се измени с оглед на предприетите мерки в тази насока и на направените подобрения;като има предвид, че следва да се припомни, че вносът на прясно месо е също така предмет и на друго ветеринарно законодателство на Общността, особено що се отнася до изискванията за опазване на здравето, включително специалните разпоредби по отношение на Дания, Ирландия и Обединеното кралство;като има предвид, че условията за внос на прясно месо от предприятия, включени в списъка, приложен към настоящето решение, продължават да са предмет на разпоредби, установени другаде, както и на общите разпоредби на Договора; като има предвид, че в частност вносът от трети страни и ре-експортът към други държави-членки на определени категории месо, като например месото с тегло по-малко от 3 килограма или месо, което съдържа остатъци от определени вещества, които все още не са обхванати от хармонизирани правила на Общността, продължават да са предмет на санитарното законодателство на държавата-членка вносител;като има предвид, че мерките, предвидени в настоящето решение, са в съответствие със становището на Постоянния ветеринарен комитет,ПРИЕ НАСТОЯЩЕТО РЕШЕНИЕ:Член 11. Предприятията в Република Южна Африка и в Намибия, които са изброени в приложението, се одобряват да внасят в Общността прясно месо в съответствие с посоченото приложение.2. Вносът от предприятията, посочени в параграф 1, продължава да бъде предмет на ветеринарните разпоредби на Общността, които са установени другаде, и по-специално на тези в областта на ветеринарно-санитарния контрол.Член 21. Държавите-членки забраняват вноса на прясно месо, ако то идва от предприятия, различни от тези, които са изброени в приложението.2. Въпреки това, забраната, посочена в параграф 1, не се прилага до 1 август 1983 г. по отношение на предприятията, които не са изброени в приложението, но са били официално одобрени и предложени от компетентните власти в срок най-късно до 16 август 1982 г. в съответствие с член 4, параграф 3 от Директива 72/462/ЕИО, освен ако не е било взето противно решение в съответствие с член 4, параграф 1 от посочената директива преди 1 август 1983 г.Комисията предоставя на държавите-членки списъка с тези предприятия.Член 3Настоящото решение се прилага от 1 януари 1983 г.Член 4Настоящото решение се преразглежда и, ако е необходимо, се изменя преди 1 май 1983 г.Член 5Адресати на настоящото решение са държавите-членки.Съставено в Брюксел на 16 декември 1982 година.За КомисиятаPoul DalsagerЧлен на Комисията[1] ОВ L 302, 31.12.1972 г., стр. 28.--------------------------------------------------19821216ПРИЛОЖЕНИЕСПИСЪК НА ПРЕДПРИЯТИЯТАI. МЕСО ОТ ЖИВОТНИ ОТ РОДА НА ЕДРИЯ РОГАТ ДОБИТЪКА. Кланици и транжорниНомер на предприятие | Предприятие | Адрес |23 | Karoo Meat Packers | Okahandja, Namibia |25 | Damara Meat Packers | Otavi, Namibia |30 | Johannesburg Abattoir | City Deep. Transvaal, RSA [1] |47 | Bull Brand Foods | Krugersdorp, Transvaal, RSA |Б. Транжорни61 | Meat Control Board | Cape Town, Cape Province, RSA |62 | National Meat Suppliers | Cape Town, Cape Province, RSA |69 | Karoo Meat Packers | Cape Town, Cape Province, RSA |83 | Blue Continent Cold Storage | Cape Town, Cape Province, RSA |87 | Rand Cold Storage | City Deep, Transvaal, RSA |93 | Wholesome Meats | Durban, Natal, RSA |II. ХЛАДИЛНИ ПОМЕЩЕНИЯ4 | Table Bay Cold Storage | Cape Town, Cape Province, RSA |84 | Maydon Wharf Cold Storage | Durban, Natal, RSA |90 | Epping Cold Storage | Cape Town, Cape Province, RSA |94 | Walvis Bay Cold Storage | Walvis Bay |[1] RSA = Република Южна Африка--------------------------------------------------


title: 2014/785/ЕС: Решение на Съвета от 7 ноември 2014 година относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (защита на потребителите)

text:
               13.11.2014

               BG

               Официален вестник на Европейския съюз

               L 328/45

         РЕШЕНИЕ НА СЪВЕТА
   от 7 ноември 2014 година
   относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (защита на потребителите)

      (2014/785/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 169 във връзка с член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               Споразумението за Европейското икономическо пространство (2) („Споразумението за ЕИП“) влезе в сила на 1 януари 1994 г.

               (2)

               В съответствие с член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП.

               (3)

               В Протокол 31 към Споразумението за ЕИП се съдържат разпоредби и условия относно сътрудничеството в специфични области извън четирите свободи.

               (4)

               Целесъобразно е да се разшири сътрудничеството между договарящите се страни по Споразумението за ЕИП и то да включи Регламент (ЕС) № 254/2014 на Европейския парламент и на Съвета (3).

               (5)

               Целесъобразно е участието на държавите от ЕАСТ в дейностите, произтичащи от Регламент (ЕС) № 254/2014, да започне от 1 януари 2014 г., независимо от това кога е прието решението на Съвместния комитет на ЕИП, приложено към настоящото решение, и дали изпълнението на евентуалните конституционни изисквания за това решение на Съвместния комитет на ЕИП е нотифицирано след 10 юли 2014 г.

               (6)

               Образуванията, установени в държавите от ЕАСТ, следва да имат право да участват в дейности, които започват да се изпълняват преди влизането в сила на решението на Съвместния комитет на ЕИП, приложено към настоящото решение. Разходите, извършени за такива дейности, които започват да се изпълняват след 1 януари 2014 г., могат да се считат за допустими при същите условия като за разходите, извършени от образувания, установени в държавите — членки на Съюза, при условие че решението на Съвместния комитет на ЕИП влезе в сила преди края на въпросната дейност.

               (7)

               Поради това Протокол 31 към Споразумението за ЕИП следва да бъде съответно изменен.

               (8)

               С оглед на това позицията на Съюза в рамките на Съвместния комитет на ЕИП следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде приета от името на Европейския съюз в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 7 ноември 2014 година.

            За Съвета

            Председател

         P. C. PADOAN

      (1)  ОВ L 305, 30.11.1994 г., стр. 6.

      (2)  ОВ L 1, 3.1.1994 г., стр. 3.

      (3)  Регламент (ЕС) № 254/2014 на Европейския парламент и на Съвета от 26 февруари 2014 г. относно многогодишна програма „Потребители“ за периода 2014—2020 г. и за отмяна на Решение № 1926/2006/ЕО (ОВ L 84, 20.3.2014 г., стр. 42).

      ПРОЕКТ НА
      РЕШЕНИЕ НА СЪВМЕСТНИЯ КОМИТЕТ НА ЕИП № …/2014
      от
      за изменение на Протокол 31 към Споразумението за ЕИП относно сътрудничеството в специфични области извън четирите свободи
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
      като има предвид, че:

                  (1)

                  Целесъобразно е да се разшири сътрудничеството на договарящите се страни по Споразумението за ЕИП, за да се включи Регламент (ЕС) № 254/2014 на Европейския парламент и на Съвета от 26 февруари 2014 г. относно многогодишна програма „Потребители“ за периода 2014—2020 г. и за отмяна на Решение № 1926/2006/ЕО (1).

                  (2)

                  Целесъобразно е участието на държавите от ЕАСТ в дейностите, произтичащи от Регламент (ЕС) № 254/2014, да започне от 1 януари 2014 г. независимо от това кога е прието настоящото решение и дали изпълнението на евентуалните конституционни изисквания за настоящото решение е нотифицирано след 10 юли 2014 г.

                  (3)

                  Образуванията, установени в държавите от ЕАСТ, следва да могат да участват в дейности, които започват да се изпълняват преди влизането в сила на настоящото решение. Разходите, извършени за такива дейности, които започват да се изпълняват след 1 януари 2014 г., могат да се считат за допустими при същите условия като за разходите, извършени от образувания, установени в държавите — членки на ЕС, при условие че настоящото решение влезе в сила преди края на въпросната дейност.

                  (4)

                  Поради това следва да се измени Протокол 31 към Споразумението за ЕИП, за да се даде възможност това разширено сътрудничество да започне от 1 януари 2014 г.,

            ПРИЕ НАСТОЯЩОТО РЕШЕНИЕ:
      Член 1
      Член 6 от Протокол 31 към Споразумението за ЕИП се изменя, както следва:

                  1.

                  След параграф 3а се вмъква следният параграф:
                  „3б.   Държавите от ЕАСТ участват в следната програма, считано от 1 януари 2014 г.:

                              —

                                 32014 R 0254: Регламент (ЕС) № 254/2014 на Европейския парламент и на Съвета от 26 февруари 2014 г. относно многогодишна програма „Потребители“ за периода 2014—2020 г. и за отмяна на Решение № 1926/2006/ЕО (ОВ L 84, 20.3.2014 г., стр. 42).
                              Разходите, извършени за дейности, които започват да се изпълняват след 1 януари 2014 г., могат да се разглеждат като допустими, считано от започването на дейността по съответното споразумение или решение за отпускане на безвъзмездни средства, при условие че Решение на Съвместния комитет на ЕИП № …/2014 от … г. влезе в сила преди края на дейността.
                              Лихтенщайн се освобождава от участие в програмата и от финансов принос към нея.“

                  2.

                  Текстът на параграф 4 се заменя със следното:
                  „Държавите от ЕАСТ участват финансово в дейностите, посочени в параграфи 3, 3а и 3б, в съответствие с член 82, параграф 1, буква а) от Споразумението.“

                  3.

                  Текстът на параграф 5 се заменя със следното:
                  „От началото на сътрудничеството в дейностите, посочени в параграфи 3, 3а и 3б, държавите от ЕАСТ участват изцяло, без право на глас, в комитетите на ЕО и други органи, които подпомагат Комисията в управлението или разработването на тези дейности.“

            Член 2
      Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (2).
      Прилага се от 1 януари 2014 г.
      Член 3
      Настоящото решение се публикува в раздела за ЕИП и в притурката за ЕИП към Официален вестник на Европейския съюз.

         Съставено в Брюксел на

               За Съвместния комитет на ЕИП

               Председател

               Секретари

               на Съвместния комитет на ЕИП

         (1)  ОВ L 84, 20.3.2014 г., стр. 42.

         (2)  [С отбелязани конституционни изисквания.] [Без отбелязани конституционни изисквания.]


title: Решение (ЕС) 2015/1668 на Европейския парламент от 29 април 2015 година относно приключването на сметките на Европейската агенция за морска безопасност за финансовата 2013 година

text:
               30.9.2015

               BG

               Официален вестник на Европейския съюз

               L 255/282

      РЕШЕНИЕ (ЕС) 2015/1668 НА ЕВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките на Европейската агенция за морска безопасност за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за морска безопасност за финансовата 2013 година,

                  —

                  като взе предвид доклада на Сметната палата относно годишните отчети на Европейската агенция за морска безопасност за финансовата 2013 година, придружен от отговорите на Агенцията (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Агенцията във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (4) на Съвета, и по-специално член 208 от него,

                  —

                  като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (5), и по-специално член 19 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол и становището на комисията по транспорт и туризъм (A8-0088/2015),

         1.

            Констатира, че окончателните годишни отчети на Европейската агенция за морска безопасност са приложени към доклада на Сметната палата.

         2.

            Одобрява приключването на сметките на Европейската агенция за морска безопасност за финансовата 2013 година.

         3.

            Възлага на своя председател да предаде настоящото решение на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 210.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 208, 5.8.2002 г., стр. 1.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: Решение 2014/751/ОВППС на Съвета от 30 октомври 2014 година за изменение на Решение 2010/573/ОВППС за ограничителни мерки срещу ръководителите на Приднестровския район на Република Молдова

text:
               31.10.2014

               BG

               Официален вестник на Европейския съюз

               L 311/54

         РЕШЕНИЕ 2014/751/ОВППС НА СЪВЕТА
   от 30 октомври 2014 година
   за изменение на Решение 2010/573/ОВППС за ограничителни мерки срещу ръководителите на Приднестровския район на Република Молдова
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 27 септември 2010 г. Съветът прие Решение 2010/573/ОВППС (1).

               (2)

               Въз основа на преглед на Решение 2010/573/ОВППС срокът на прилагане на ограничителните мерки срещу ръководителите на Приднестровския район на Република Молдова следва да бъде удължен до 31 октомври 2015 г.

               (3)

               Решение 2010/573/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 4, параграф 2 от Решение 2010/573/ОВППС се заменя със следното:

      „2.   Настоящото решение се прилага до 31 октомври 2015 г. То подлежи на постоянен преглед. То се подновява или изменя при необходимост, ако Съветът прецени, че целите му не са постигнати.“

   Член 2
   Настоящото решение влиза в сила от датата на публикуването му в Официален вестник на Европейския съюз.

      Съставено в Брюксел на 30 октомври 2014 година.

            За Съвета

            Председател

         S. GOZI

      (1)  Решение 2010/573/ОВППС на Съвета от 27 септември 2010 г. за ограничителни мерки срещу ръководителите на Приднестровския район на Република Молдова (ОВ L 253, 28.9.2010 г., стр. 54).


title: 2009/22/ЕО: Решение на Съвета от 8 декември 2008 година относно назначаването на председател на Военния комитет на Европейския съюз

text:
               14.1.2009

               BG

               Официален вестник на Европейския съюз

               L 9/51

      РЕШЕНИЕ НА СЪВЕТА

   от 8 декември 2008 година
   относно назначаването на председател на Военния комитет на Европейския съюз
   (2009/22/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 от него,
   като взе предвид Договора за създаване на Европейската общност, и по-специално член 207 от него,
   като припомня Решение 2001/79/ОВППС на Съвета от 22 януари 2001 г. за създаване на Военен комитет на Европейския съюз (1),
   като има предвид, че:

               (1)

               Съгласно член 3 от Решение 2001/79/ОВППС председателят на Военния комитет се назначава от Съвета по предложение на комитета, заседаващ на ниво ръководители на отбраната.

               (2)

               На заседанието си от 29 октомври 2008 г. комитетът, заседаващ на ниво ръководители на отбраната, препоръча назначаването на генерал Håkan SYRÉN за председател на Военния комитет на Европейския съюз,

         РЕШИ:
   Член 1
   Генерал Håkan SYRÉN се назначава за председател на Военния комитет на Европейския съюз за срок от три години, считано от 6 ноември 2009 г.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 8 декември 2008 година.

            За Съвета

            Председател

         B. KOUCHNER

      (1)  ОВ L 27, 30.1.2001 г., стр. 4.


title: Решение (Евратом) 2016/829 на Съвета от 12 май 2016 година за одобряване на сключването, от Европейската комисия от името на Европейската общност за атомна енергия, на Протокол към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Таджикистан, от друга страна, за да се вземе предвид присъединяването на Република Хърватия към Европейския съюз

text:
               27.5.2016

               BG

               Официален вестник на Европейския съюз

               L 140/3

         РЕШЕНИЕ (Евратом) 2016/829 НА СЪВЕТА
   от 12 май 2016 година
   за одобряване на сключването, от Европейската комисия от името на Европейската общност за атомна енергия, на Протокол към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Таджикистан, от друга страна, за да се вземе предвид присъединяването на Република Хърватия към Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид препоръката на Европейската комисия,
   като има предвид, че:

               (1)

               В съответствие с член 6, параграф 2 от Акта за присъединяване от 2011 г. присъединяването на Република Хърватия към споразумение, подписано или сключено от държавите членки и Съюза с трети държави или международни организации трябва да бъде одобрено посредством протокол към това Споразумение. В съответствие с посочения член за такива присъединявания се прилага опростена процедура, при която Съветът, действащ с единодушие от името на държавите членки, и съответната трета държава следва да сключат протокол.

               (2)

               На 14 септември 2012 г. Съветът упълномощи Комисията да започне преговори за адаптиране на споразумения. подписани или сключени между Съюза, или между Съюза и неговите държавите членки, и една или повече трети държави или международни организации, предвид присъединяването на Република Хърватия към Съюза.

               (3)

               Преговорите с Република Таджикистан приключиха успешно с парафирането на Протокол към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Таджикистан, от друга страна, за да се вземе предвид присъединяването на Република Хърватия към Съюза (1) („Протоколът“).

               (4)

               Подписването и сключването на Протокола подлежат на отделна процедура, що се отнася до въпросите, попадащи в областите на компетентност на Съюза и неговите държави членки,

               (5)

               Сключването на Протокола от страна на Комисията следва да бъде одобрено по отношение на въпросите, попадащи в областите на компетентност на Европейската общност за атомна енергия.

         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от Европейската комисия от името на Европейската общност за атомна енергия на Протокола към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Таджикистан, от друга страна, за да се вземе предвид присъединяването на Република Хърватия към Европейския съюз (2).
   Член 2
   Настоящото решение влиза в сила в деня на приемането му.

      Съставено в Брюксел на 12 май 2016 година.

            За Съвета

            Председател

         F. MOGHERINI

      (1)  ОВ L 350, 29.12.2009 г., стр. 3.

      (2)  Текстът на протокола е приложен към решението за приемане, от името на Европейския съюз и неговите държавите членки, на Протокол към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Таджикистан, от друга страна, за да се вземе предвид присъединяването на Република Хърватия към Европейския съюз.


title: Решение на Бюрото на Европейския парламент от 26 октомври 2015 г. за изменение на мерките по прилагане на Устава на членовете на Европейския парламент

text:
               28.11.2015

               BG

               Официален вестник на Европейския съюз

               C 397/2

         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
   от 26 октомври 2015 г.
   за изменение на мерките по прилагане на Устава на членовете на Европейския парламент
   (2015/C 397/03)
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид Договора за функционирането на Европейския съюз, и по-специално член 223, параграф 2 от него,
   като взе предвид Устава на членовете на Европейския парламент (1) („Устава“),
   като взе предвид членове 10 и 25 от Правилника за дейността на Европейския парламент,
   като има предвид, че:

               (1)

               Предвид опита, придобит при прилагането на правилата за акредитираните и местните сътрудници по време на седмия законодателен мандат, е необходимо да се внесат редица изменения в Мерките по прилагане на Устава на членовете на Европейския парламент (2) („Мерките по прилагане“). Основната цел на тези изменения е да се пояснят някои правила, да се отстранят недостатъците, открити при прилагането на Мерките по прилагане, и да се подобри администрацията.

               (2)

               Поемането на разноските за парламентарни сътрудници следва да бъде ограничено до разноските, направени през 30-дневния период преди датата на подаване на заявлението за поемане на разноски пред компетентната служба на Парламента. Това ще позволи да се отхвърлят заявленията, които са представени твърде късно и не е възможно да се провери дали декларираните услуги действително се предоставени и дали са спазени националните разпоредби в областта на социалната сигурност и трудовото право.

               (3)

               Максималната сума за поемане на разноски за парламентарни сътрудници не е променяна от 2011 г. насам въпреки увеличените правомощия на Парламента. Ето защо тази сума следва да се увеличи с 1 500 EUR на 22 879 EUR на месец. Бюджетните кредити, необходими за това увеличение, са предвидени в резолюцията на Парламента от 29 април 2015 г. относно бюджетната прогноза за приходите и разходите на Европейския парламент за финансовата 2016 година.

               (4)

               Принципът на прозрачност е залегнал в член 15 от Договора за функционирането на Европейския съюз и неговото значение беше подчертано, наред с другото, от Европейския омбудсман в писмо от 30 септември 2002 г. до председателя на Комисията. С оглед на този принцип следва да се публикуват, за целия срок на действие на съответните договори, всички данни, свързани с имената на стажантите, както и с имената и фирмените наименования на доставчиците на услуги и платежните посредници, по отношение на които се поемат разноски за парламентарни сътрудници.

               (5)

               В горепосочената си резолюция от 29 април 2015 г. Парламентът призова за постигането на по-добър баланс между акредитираните парламентарни сътрудници и местните сътрудници. За тази цел 25 % от надбавката за разходи за парламентарни сътрудници, следва да бъдат заделени за възнагражденията на акредитираните парламентарни сътрудници, а за разноските за местни сътрудници, доставчици на услуги и платежни посредници следва съответно да бъде установен таван от 75 % от надбавката.

               (6)

               За заплатите и хонорарите на местните сътрудници следва да бъдат установени тавани в съответствие с принципите, съдържащи се в препоръките на Временната група за оценка на прилагането на Устава на членовете на ЕП и Устава на парламентарните сътрудници, и с опита при прилагането на тези препоръки от 2012 г. насам, с цел ограничаване на риска от прекомерно големи разлики между изплащаното възнаграждение и средната заплата в държавите членки, непропорционални спрямо изпълняваните задължения. Таваните на възнагражденията следва да се определят за всяка държава членка, като за референтна сума служи средната брутна годишна заплата, регистрирана от Евростат за съответната държава членка, умножена по три. Така изчислените тавани обаче не следва да бъдат по-ниски от основната заплата на акредитиран парламентарен сътрудник от степен 6 и по-високи от тази на акредитиран парламентарен сътрудник от степен 19. Бюрото следва да може да адаптира референтните тавани, които следва да се публикуват на интернет сайта на Парламента.

               (7)

               Възнаграждението на платежните посредници следва да се регулира и да се определи на ниво, което да не надвишава 10 % от сумите, за изплащането на които отговаря посредникът, като не надхвърля общ таван от 4 % от надбавката, за разходи за парламентарни сътрудници.

               (8)

               Предвид натрупания опит трябва да бъдат уточнени естеството и съдържанието на документите, които трябва да се представят при подаване на заявление за поемане на разноските по трудовите договори на местните сътрудници. По-специално, на компетентната служба на Парламента следва да се предостави подробна длъжностна характеристика, данни относно мястото на изпълнение на договора, заверено копие от документ за самоличност, доказателство за място на местожителство и доказателство за квалификация и професионален опит, както и декларация за отсъствие на конфликт на интереси.

               (9)

               По време на всяко годишно уреждане на сметките, свързани с местните сътрудници на трудов договор, от платежните посредници следва да се изисква да предоставят документи като например доказателство за членство в социалноосигурителна схема или наличие на застрахователно покритие срещу злополука. Членовете на ЕП обикновено са зависими от националните органи за издаването на такива документи и тези органи често не са в състояние да им ги издадат в рамките на приложимите понастоящем срокове.

               (10)

               Предвид натрупания опит някои изисквания, приложими спрямо местните сътрудници на трудов договор, трябва да бъдат пояснени, по-специално разпоредбите, отнасящи се до разстоянието между мястото на местожителство и работното място, изпълнението на външни дейности и кандидатирането на избори.

               (11)

               Следва да бъде определена специална процедура за поемане на разноските за услуги на стойност над 500 EUR въз основа на приложимите за обществените поръчки принципи, установени в Регламент (ЕС, Евратом) № 966/2012 на Европейския парламент и на Съвета (3). В такива случаи заявленията за поемане на разноски следва да се придружават от предварителна оценка и проект на договор, в който ясно се определя естеството на услугите, които ще бъдат предоставяни. Освен това, когато става въпрос за услуги на стойност повече от 60 000 EUR, следва да бъде доказано, че е избрана икономически най-изгодната от най-малко три оферти.

               (12)

               Разпоредбите относно конфликтите на интереси следва да бъдат изменени, за да се поясни забраната за финансиране на политическите дейности или лични разходи.

               (13)

               Освен това е целесъобразно да се въведат някои изменения на член 46 от Мерките по прилагане, свързани с изтичането на правото на временно обезщетение за членове на ЕП, които поемат мандат в друг парламент или постъпват на държавна длъжност, като се отчита опитът, натрупан в края на седмия парламентарен мандат, както и необходимостта в Мерките по прилагане пълно да бъдат отразени целите и контекстът на съответните разпоредби от Устава, и по-специално член 9, параграф 2, член 11 и член 13, като се взема предвид принципът за забрана на кумулиране на плащания с публични средства. Следователно сумите, получени от член на ЕП за упражняването на мандат в друг парламент или за изпълняването на държавна длъжност, като се изключва възстановяването на действително направени разходи, ще бъдат приспадани от временното обезщетение, предоставяно от Европейския парламент, както е предвидено понастоящем в член 11 от Устава за случаите на едновременно получавани възнаграждения. Този нов режим следва да се прилага от началото на настоящия парламентарен мандат, с цел да се даде възможност за последователно изпълнение,

         ПРИЕ НАСТОЯЩОТО РЕШЕНИЕ:
   Член 1
   Мерките по прилагане се изменят, както следва:

               1.

               Член 33 се изменя, както следва:

                           а)

                           параграф 3 се заменя със следното:
                           „3.   Разноските се поемат за времето на мандата на членовете на ЕП. Могат да се поемат единствено разноски, които са направени най-много 30 дни преди подаването на заявлението за поемане на разноски съгласно настоящата глава.“;

                           б)

                           параграф 4 се заменя със следното:
                           „4.   Максималната сума за месечното поемане на разноски за всички сътрудници, посочени в член 34, се определя на 22 879 EUR, считано от 1 януари 2016 г.“.

               2.

               Член 34 се изменя, както следва:

                           а)

                           параграф 2 се заменя със следното:
                           „2.   Възможно е няколко членове на ЕП да се обединят, въз основа на писмено споразумение, за да наемат или да използват съвместно услугите на един и същ сътрудник или на няколко сътрудници по смисъла на параграф 1. В този случай съответните членове на ЕП определят помежду си член или членове на ЕП, оправомощени да подпишат договора или да представят заявление за наемане от името на обединението.
                           Членовете на ЕП представят на компетентната служба писмена декларация, определяща разпределянето на съответните дялове, които да бъдат приспаднати от предвидената в член 33, параграф 4 сума.“;

                           б)

                           параграф 5 се заменя със следното:
                           „5.   Членовете на ЕП могат също да се обърнат към доставчици на услуги – физически или юридически лица, за да ползват ясно определени ad hoc услуги, пряко свързани с упражняването на парламентарния им мандат, при условията, предвидени от настоящата глава.“;

                           в)

                           параграфи 7 и 8 се заменят със следното:
                           „7.   Бюрото приема списък на разноските, които могат да бъдат поемани във връзка с парламентарните сътрудници.
                           8.   Имената на сътрудниците и стажантите, както и имената или фирмите на доставчиците на услуги и на платежните посредници, се публикуват, за срока на действие на техния договор, на уебсайта на Европейския парламент, заедно с името на члена или членовете на ЕП, на които те се явяват сътрудници.
                           Тези сътрудници, стажанти, доставчици на услуги и платежни посредници могат по надлежно обосновани съображения, свързани със защитата на тяхната лична сигурност, да подадат писмено искане тяхното име или тяхната фирма да не се публикува на уебсайта на Европейския парламент. Генералният секретар решава дали да одобри или не подобно искане.“;

                           г)

                           добавят се следните параграфи:
                           „9.   Договорите в сила между член на ЕП и акредитирани сътрудници във всеки един момент не може да са повече от три на брой, независимо от продължителността на работата, предвидена в тези договори. Този брой може да се увеличи на четири, ако се предостави изрична дерогация от председателя на Парламента след проверка от компетентните служби, че съответният член на ЕП разполага с достатъчно офисно пространство в съответствие със стандартите за използване на сградите на Парламента, и като се вземе предвид броят на потенциалните стажанти.
                           10.   Най-малко 25 % от сумата, предвидена в член 33, параграф 4, са предназначени за плащането на разноски, произтичащи от разпоредбите на дял VII от Условията за работа на другите служители на Европейския съюз. Следователно всички разходи във връзка с парламентарните сътрудници, различни от тези, които произтичат от разпоредбите на дял VII от Условията за работа на другите служители на Европейския съюз, не може да надвишават, взети заедно, 75 % от сумата, предвидена в член 33, параграф 4.
                           Освен това разходите във връзка с предоставянето на услуги, посочени в член 34, не може да надвишават 25 % от сумата, предвидена в член 33, параграф 4.
                           Тези максимални граници се изчисляват за финансова година, като се кумулират месечните права съгласно член 33, параграф 4, към които се прибавя преносът на евентуалния неизползван остатък по реда на член 33, параграф 6, пропорционално за финансовата година.
                           11.   Парламентът покрива разноските за местни сътрудници до месечните тавани на брутното възнаграждение или хонорарите без ДДС, които се определят от Бюрото в съответствие с параграф 12. Таваните могат да бъдат адаптирани от Бюрото ежегодно. Приложимите тавани се публикуват на уебсайта на Парламента.
                           12.   Таваните трябва да съответстват на референтната сума, умножена по три. Референтната сума е равна на една дванадесета от сумата, публикувана от Евростат като средна брутна годишна заплата на лицата на пълно работно време в държавата членка, в която е избран членът на ЕП.
                           Въпреки това изчислените по този начин тавани не може да бъдат по-малки от основната заплата на акредитиран парламентарен сътрудник от степен 6 или по-високи от тази на акредитиран парламентарен сътрудник от степен 19.
                           Бонусите могат да бъдат поемани единствено до гореспоменатите тавани, изчислени на годишна база.
                           Таваните се намаляват пропорционално, когато местният сътрудник работи на непълно работно време или когато местният сътрудник не работи пълен месец.“

               3.

               Член 35, параграф 3 се заменя със следното:
               „3.   Членовете на ЕП сключват индивидуален договор със свободно избран платежен посредник, който отговаря на изискването по параграф 2.
               Разноските, извършени за услугите на платежния посредник в съответствие с параграф 1, се покриват от сумата, предвидена в член 33, параграф 4, и не са ограничени от максималната сума, посочена в член 34, параграф 10 по отношение на услугите.
               Хонорарите без ДДС на платежния посредник не може да надвишават 10 % от разходите за заплати на местните сътрудници, хонорарите на доставчиците на услуги и надбавките на стажантите, за чието редовно плащане отговаря той, нито 4 % от сумата, предвидена в член 33, параграф 4.
               Таванът на хонорарите за платежния посредник се сверява на кумулативна база за календарна година, пропорционално на срока на действие на неговия договор.“

               4.

               Член 38 се заменя със следното:
               „Член 38
               Документи, които трябва да бъдат предоставени във връзка с трудовия договор
               Заявленията за поемане на разноски по трудов договор задължително съдържат:

                           а)

                           оригинал на трудовия договор, който членът на ЕП е сключил със своя местен сътрудник;

                           б)

                           подробна длъжностна характеристика, както и точен адрес на мястото на работа;

                           в)

                           подробна справка за заплатите, вноските за сметка на работодателя и на наетите лица за обществено осигуряване и другите предвидими разноски за плащане през календарната година и при прекратяване на договора, която отчита разпоредбите на националното законодателство, включително относно минималната работна заплата, и договорните задължения, включително евентуално покриване на командировъчни разноски;

                           г)

                           заверено копие на валиден документ за самоличност на местния сътрудник;

                           д)

                           доказателство за обичайното местопребиваване на местния сътрудник;

                           е)

                           доказателство за квалификацията и професионалния опит на местния сътрудник; и

                           ж)

                           декларация, надлежно приподписана от члена на ЕП, в която се посочва, че за целия срок на действие на договора на местния сътрудник съответното лице няма да осъществява, пряко или косвено, друга дейност, дори и безвъзмездна, за организация, която преследва политическа цел, като партия, фондация, движение или парламентарна политическа група, ако тази дейност е от такова естество, че да възпрепятства изпълнението на служебните задължения на сътрудника или да поражда конфликт на интереси.“

               5.

               Член 39 се изменя, както следва:
               „Член 39
               Уреждане на сметките
               1.   Платежният посредник предава на компетентната служба, най-късно до 31 март след края на съответната финансова година на Парламента, по-специално с оглед на уреждането на изплатените авансови плащания, извлеченията за извършените разноски за заплати, данъчни облагания и разходи на работодателя и на наетите лица за обществено осигуряване, както и за всички други подлежащи на поемане разноски за всеки един от наетите сътрудници. В допълнение той представя доказателство, че въпросните местни сътрудници са включени в социалноосигурителна схема, като членът на ЕП се посочва като работодател, както и удостоверение за застраховка срещу трудова злополука, в случай че приложимото национално законодателство изисква такава застраховка. Той също така удостоверява, че са изпълнени всички задължения, произтичащи от националното законодателство.
               В случай на прекратяване на договора между платежния посредник и члена на ЕП и при приключването на мандата на члена на ЕП тези задължения се изпълняват в срок от не повече от три месеца.
               Извлеченията, посочени в първия параграф, се изготвят в съответствие с определените от Парламента спецификации.
               2.   След извършване на проверка на извлеченията, посочени в параграф 1, съответната служба изпраща уведомление до платежния посредник, с копие до члена на ЕП, констатиращо редовността или нередовността на извършените плащания, като се посочват, при необходимост, липсващите документи.
               В случай че в уведомлението се констатира нередовност на плащанията, необходимите за уреждането на редовността на плащанията документи се представят в компетентната служба в срок от един месец, считано от датата на уведомлението. В противен случай Парламентът прилага членове 67 и 68.“.

               6.

               Създава се следният член:
               „Член 39а
               Задължения в рамките на трудовия договор
               1.   По време периода, определен от приложимото национално законодателство, и поне една година след края на съответния парламентарен мандат, платежният посредник води ведомост за заплати, в която подробно описва изплатените възнаграждения, удръжките за данъчно облагане и вноските за сметка на работодателя и на наетите лица за обществено осигуряване. В случай че договорът на платежния посредник изтича преди края на мандата на члена на ЕП, завереното копие от ведомостта за заплати трябва да бъде незабавно предадено на новия платежен посредник, избран от члена на ЕП, по смисъла на член 35, параграф 3.
               2.   Парламентарният сътрудник се въздържа от всякакви действия, които противоречат на интересите на члена на ЕП, на когото сътрудничи, и на интересите на Парламента. Той уведомява незабавно члена на ЕП, в случай че възнамерява да упражнява външна дейност, срещу заплащане или безвъзмездна, и в случай че възнамерява да се кандидатира на избори.
               Той е длъжен да пребивава на разстояние от работното си място, съвместимо с доброто изпълнение на служебните му задължения.
               3.   Членът на ЕП уведомява незабавно компетентната служба за всякакви промени в условията на работа, които оказват въздействие върху разходите за парламентарни сътрудници, както и за намеренията на негови сътрудници да упражняват външни дейности или да се кандидатират на избори. Членът на ЕП трябва да се увери, че външните дейности и кандидатирането на избори не възпрепятстват изпълнението на служебните задължения на сътрудниците и не противоречат на финансовите интереси на Съюза. Компетентната служба може да изиска доказателство за съответните договорености с въпросните сътрудници.
               4.   Местен парламентарен сътрудник, който възнамерява да се кандидатира на избори, действа в съответствие с националното законодателство относно избирателните кампании. Сътрудникът трябва да излезе в годишен отпуск или в неплатен отпуск най-малко за срока на официалната избирателна кампания. Ако сътрудникът бъде избран, поемането на разноски по неговия договор се прекратява, освен ако той представи доказателство, че мандатът му е съвместим със задълженията на парламентарен сътрудник.
               5.   Сключеният между члена на ЕП и сътрудника договор трябва да включва задълженията, наложени в параграфи 2 и 4.“.

               7.

               Член 41 се заменя със следното:
               „Член 41
               Документи, които трябва да бъдат предоставени във връзка с договора за услуги
               1.   С изключение на ad hoc услуги, чиято стойност не надхвърля 500 EUR с включен ДДС, заявлението за поемане на разноски трябва да бъде подадено преди сключването на договор за предоставяне на услуги и трябва да съдържа:

                           а)

                           оферта и проект на договора, който членът на ЕП възнамерява да сключи с доставчик на услуги и който ясно определя естеството на предоставяните услуги;

                           б)

                           в случай на услуги, чиято стойност надхвърля 60 000 EUR с включен ДДС, основанието за избора на съответната оферта, която трябва да е икономически най-изгодната оферта от най-малко три оферти, представени от напълно независими доставчици, като освен цената се вземат под внимание качеството на офертата и социалните аспекти; този праг се прилага на кумулативна база при последователни договори за сходни услуги, предоставяни от един и същ доставчик;

                           в)

                           в случай на доставчици на услуги, които са юридически лица, копие от вписването им в търговския регистър или еквивалентен документ, заедно с учредителния акт, или в случай на доставчици на услуги, които са физически лица, документите, изброени в член 38, букви г) – е), и освен за ad hoc договори, документа съгласно буква ж) от него;

                           г)

                           в случай на доставчици на услуги, които са юридически лица, декларация за липса на конфликт на интереси, потвърждаваща, че нито едно от лицата, участващи в предоставянето на услугите, не е сътрудник по смисъла на член 34, нито попада в някоя от категориите, посочени в член 43, буква г).

                     2.   Разноските за предоставените услуги се поемат, след като членът на ЕП представи на компетентната служба подробна фактура или хонорарна сметка за действително предоставените от доставчика услуги, както и копие от сключения с доставчика на услуги договор. Фактурата или хонорарна сметка се придружава от потвърждение от члена на ЕП, че услугата е действително предоставена. При поискване от компетентната служба членът на ЕП представя също така основните оправдателни документи.
               Когато услугите са частично или изцяло освободени от ДДС, компетентната служба може да изиска от платежния посредник да потвърди правното основание за това освобождаване.“.

               8.

               Член 43 се изменя, както следва:

                           а)

                           буква а) се заменя със следния текст:

                                       „а)

                                       финансиране на договорите, сключени с организация, преследваща политически цели, като политическа партия, фондация, движение или парламентарна политическа група;“;

                           б)

                           буква г) се заменя със следното:

                                       „г)

                                       финансиране на договорите, допускащи наемането на работа или прибягването до услугите на съпрузите на членовете на ЕП или на техните постоянни небрачни партньори, нито на техни родственици, деца, братя или сестри, или като цяло във всички случаи на конфликт на интереси, както е определен в член 62, параграф 1а.“.

               9.

               Член 46 се изменя, както следва:

                           а)

                           параграфи 1, 2 и 3 се заменят със следния текст:
                           „1.   Бившите членове на ЕП имат право на временно обезщетение. Когато им е възложен мандат в друг парламент или когато заемат държавна длъжност възнаграждението, на което имат право, се приспада от временното обезщетение.
                           2.   Член 2, параграф 3 се прилага mutatis mutandis по отношение на временното обезщетение.
                           3.   За целите на настоящия член „друг парламент“ означава всеки парламент със законодателни правомощия, който е учреден в държава членка.“;

                           б)

                           в параграф 4 уводната част се заменя със следното:
                           „4.   За целите на настоящия член „държавна длъжност“ означава всяка от следните длъжности:“;

                           в)

                           в параграф 4 буква в) се заменя със следното:

                                       „в)

                                       висши длъжностни лица, пазители на публичната власт, и длъжностни лица или членове на институция на Съюза.“.

               10.

               Член 48, параграф 1 се заменя със следния текст:
               „1.   С оглед на получаване на временното обезщетение бившият член на ЕП отправя искане до генералния секретар не по-късно от три месеца след края на своя мандат, придружено от писмена декларация, в която се посочва дали изпълнява някоя от функциите, посочени в член 46.“;

               11.

               В член 61, параграф 1 се заменя със следното:
               „1.   Изпълнението на настоящите мерки по прилагане, както и всяко заявление за плащане, внесено съгласно настоящите мерки по прилагане, съответстват на разпоредбите на Регламент (ЕС, Евратом) № 966/2012 на Европейския парламент и на Съвета (4) и на Делегиран регламент (ЕС) № 1268/2012 на Комисията (5).

                  (4)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1)."

                  (5)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).“."

               12.

               В член 62 се създава следният параграф:
               „1a.   Когато участват в изпълнението на бюджета, членовете на ЕП не предприемат действия, които може да поставят собствените им интереси в конфликт с финансовите интереси на Съюза.
               Конфликт на интереси съществува, когато действията на член на ЕП са неправомерно повлияни по причини, свързани със семейството, емоционалния живот, икономически интерес или всякакъв друг интерес, който е общ с този на бенефициера.“.

               13.

               Член 78 се заменя със следното:
               „Член 78
               Преходни правила за договорите на местните сътрудници и платежните посредници
               1.   Разпоредбите на членове 34 и 35, изменени с решение на Бюрото от 26 октомври 2015 г., относно броя на сътрудниците и възнаграждението на сътрудниците и на платежните посредници не засягат договорите, които са все още в сила, при условие че заявленията за поемане на разноски във връзка с тези договори са били подадени в компетентната служба преди 27 октомври 2015 г.
               2.   Договори от вида, посочен в параграф 1, могат да бъдат подновявани или променяни само в съответствие с разпоредбите на дял I, глава 5.“.

         Член 2
   Настоящото решение влиза в сила в деня след публикуването му в Официален вестник на Европейския съюз.
   Настоящото решение се прилага от 1 януари 2016 г., с изключение на член 1, параграфи 9 и 10, които се прилагат от 1 юли 2014 г.

      (1)  Решение 2005/684/ЕО, Евратом на Европейския парламент от 28 септември 2005 г. за приемане на Устав на членовете на Европейския парламент (ОВ L 262, 7.10.2005 г., стр. 1).

      (2)  Решение на Бюрото на Европейския парламент от 19 май 2008 г. и от 9 юли 2008 г. за установяване на мерки по прилагане на устава на членовете на Европейския парламент (ОВ C 159, 13.7.2009 г., стр. 1).

      (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).